b'\n_START_ARTICLE_\nFuruspinner\n_START_SECTION_\nUtseende\n_START_PARAGRAPH_\nFuruspinneren har gr\xc3\xa5 eller brungr\xc3\xa5 forvinger, de fleste er mest brunlige. Den har ett rustbrunt tverrb\xc3\xa5nd med hvite render tvers over vingen, og en liten, hvit, halvm\xc3\xa5neformet flekk, omtrent en tredel fra vingeroten. Bakvingene er ensfarget rustbrune eller gr\xc3\xa5brune.  Hunnen er ofte litt st\xc3\xb8rre og lysere enn hannen.  Vingspennet er vanligvis mellom 52-90\xc2\xa0millimeter, hannen er minst.  _NEWLINE_Larven varierer mellom askegr\xc3\xa5 til r\xc3\xb8dbrun farge, og har lange h\xc3\xa5r. Den har noen m\xc3\xb8rke partier p\xc3\xa5 ryggen og lysere striper langs sidene. To bl\xc3\xa5 nakkeflekker bak hodet er et sikkert kjennetegn.\n_START_SECTION_\nLevevis\n_START_PARAGRAPH_\nFuruspinneren har en 2-\xc3\xa5rig livssyklus i Norden, men  utviklingstiden g\xc3\xa5r over 3 kalender\xc3\xa5r. I sydlige deler av Europa, hvor det er varmere er utviklingen bare ett-\xc3\xa5rig. _NEWLINE_Furuspinneren er nattaktiv og flyr i juli og august, i furuskog eller blandingsskog med furu. Hunnen legger egg p\xc3\xa5 bark av furugreiner eller p\xc3\xa5 furun\xc3\xa5lene, enkeltvis eller i sm\xc3\xa5 grupper.  Hun kan legge omtrent 200\xc2\xa0egg.  Etter 2-3 uker klekker eggene og larvene s\xc3\xb8ker til furubaret og spiser furun\xc3\xa5lene. _NEWLINE_Larvene overvintrer to ganger. Overvintringen skjer p\xc3\xa5 bakken under mose.  _NEWLINE_Larvene spiser og vokser til lengden p\xc3\xa5 dagen har enn viss lengde, en nedre grense. Larvene er n\xc3\xa5 omtrent 15-30\xc2\xa0millimeter lange. De firer seg ned til bakken i en spinntr\xc3\xa5d.  Der kryper de ned i skogbunnen, under mose eller lignende, og overvintrer. Kulden gj\xc3\xb8r at kroppsaktiviteten blir nedsatt og larvene befinner seg i en hviletilstand (diapause).  De livner ikke til f\xc3\xb8r daglengden \xc3\xb8ker og temperaturen stiger. _NEWLINE_Til v\xc3\xa5ren kryper de opp langs furustammen. I l\xc3\xb8pet av den andre sommeren vokser larvene mye, men i Norden rekker de ikke \xc3\xa5 bli ferdig utvokst. Larvenes lengde er \xc3\xb8ket til 50-60\xc2\xa0millimeter. N\xc3\xa5r daglengden om h\xc3\xb8sten n\xc3\xa5r en viss nedre grense s\xc3\xb8ker larven til et sted under treet for overvintring i skogbunnen. _NEWLINE_Etter den siste overvintringen, den tredje sommeren,  kryper larvene opp i furutreet igjen og spiser litt.  De forpupper seg i en stor brun kokong utenp\xc3\xa5 barken i en sprekk eller lengre ute p\xc3\xa5 en grein.  Furuspinner tilh\xc3\xb8rer gruppen av insekter med fullstendig forvandling (holometabole insekter), som gjennomg\xc3\xa5r  en metamorfose i l\xc3\xb8pet av utviklingen. Larvene er ofte radikalt forskjellige fra de  voksne, b\xc3\xa5de i levevis og i kroppsbygning. Mellom larvestadiet og det voksne stadiet er et puppestadium, en hvileperiode, der sommerfuglens indre og ytre organer endres.\n_START_SECTION_\nSkadedyr\n_START_PARAGRAPH_\nNormalt er furuspinneren temmelig f\xc3\xa5tallig.  Masseangrep av furuspinner forekommer ikke ofte i Norge, men enkelte \xc3\xa5r kan den opptre i store mengder.  Den har hatt masseutbrudd i Elverum og distriktene omkring med neste hundre\xc3\xa5rs mellomrom. (1812-16 og 1902-1904).  _NEWLINE_Masseangrepet i 1902-1904 ble bekjempet med limringer, plassert rundt trestammen.  Hvert tre ble p\xc3\xa5montert en 40-50\xc2\xa0millimeter bred limring tidlig om v\xc3\xa5ren.  Da larvene kr\xc3\xb8p opp langs stammen etter overvintringen ble de sittende fast p\xc3\xa5 limringen og d\xc3\xb8de.  20-30\xc2\xa0000 dekar skog ble behandlet, og i 1903 bestilte Hedmark skogselskap 200\xc2\xa0tonn \xc2\xablarvelim\xc2\xbb fra Tyskland. P\xc3\xa5 hvert tre var det gjennomsnittlig 200 larver i limet, men det var enkelte tre med omtrent 2\xc2\xa0000 d\xc3\xb8de larver. _NEWLINE_Et furuspinnerangrep ville idag trolig bli bekjempet med insekticider eller patogener spredt fra luften. _NEWLINE_\xc3\x85rsakene til furuspinnerens masseutbrudd er ukjent. Men det kan tyde p\xc3\xa5 at masseangrep kommer etter varme og t\xc3\xb8rre sommere.'